Papersnake/gushiwen huggingface dataset:
寄永兴招诗夏太尉
梅尧臣（宋代）

宝元元年西夏叛，天子命将临戎行。
二年孟春果来寇，高奴城下皆氐羌。
五原偏师急赴敌，昼夜不息趋战场。
马烦人怠当劲虏，虽持利器安得强。
二师覆败乃自取，岂是廊庙谋不臧。
朝廷又选益经略，三幙贤俊务所长。
或取李悝备边策，或欲五道出朔方。
仲夏科民挟弓矢，季冬括驴齎道粮。
官军未进复犯塞，搴旗杀将何倡狂。
遂令士卒愈沮气，欲使乘障胆不张。
我愿助画迹且远，侧身西望空凄凉。
庶几一言可裨益，临风欲寄鸟翼翔。
所宜畜锐保城壁，转馈先在通行商。
守而勿追彼自困，境上未免小夺攘。
譬如蚊虻噆肤体，实於肌血无大伤。
此言虽小可喻远，幸公采用不我忘。
诚知公虑若悲度，圣上听用同宪皇。
当时岂不历岁月，犹且众镇未陆梁。
况今鹰犬乏雄勇，便拟驰骋徒苍惶。
且缓须时励犀卒，终期拉朽功莫当。
冬夕会诸同僚与税舍弟郡斋饮话通判欧郎中以
苏颂（宋代）

立朝才薄幸潜郎，出守恩优便养堂。
赖得同僚借河润，坐令尸禄荷龙光。
赠吴事衍
沈受宏（清代）

先生延陵老子孙，娄江科第推高门。名流冠盖世虽换，豪士风流今尚存。

忆昔从兄宦锦水，芒鞋茧足荆棘里。百口长悲殉乱离，一身何幸还乡里。

草堂丝管秋风寒，谱出新声《行路难》。共传顾曲周公瑾，谁识哀时庾子山？

三十年来头已白，萧然放散江湖客。博场酒社共追欢，画笔棋枰兼负癖。

西南近日羽书传，重见公孙跃马年。人间多少沧桑事，付与先生一醉眠。
夏中杂兴
陆游（宋代）

小响风吹叶，微痕雨点池。
兴来闲弄笛，客散自收棋。
忽忽寻残梦，时时足小诗。
出门俄已暮，忘却野人期。
郑国太挽词四首 其二
张纲（宋代）

一夕萱堂事已非，百年遗范在丰碑。颁花玉殿春风暖，奉诏登楼夜漏移。

罢宴已闻修故事，回班那复见新仪。音容寂寞应仙去，香火因缘只自知。
廿八日同马卓群朱先生刘庄坐雨小饮
陈曾寿（清代）

湖面冥濛山背晴，三人水阁坐浮觥。眼前指顾生奇景，虹挂雷峰一道明。
和仇雄川幽居十咏 其四 涤砚
任环（明代）

荡漾前溪水，萍开自不妨。蛟龙吞作雨，玄泽满天香。
双双燕 见燕子营巢有感
曹贞吉（清代）

旧年社日，向聚燕台边，送君归去。杏花开罢，迟日园林春暮。

又栩栩梁间住。听一片、呢喃相诉。不嫌僦舍荒凉，来伴京尘凄楚。

柳絮。池塘何处。看玉剪交飞，乱冲花雨。主人谢客，辛苦旧巢将护。

莫待新雏成羽。更去傍、红楼朱户。且自掠水衔泥，睡足一庭香雾。
乐物吟
邵雍（宋代）

日月星辰天之明，耳目口鼻人之灵。
皇王帝伯由之生，天意不远人之情。
飞走草木类既别，士农工商品自成。
安得岁丰时长平，乐与万物同其荣。
和李子将泛莲波见怀之作
何巩道（明代）

一秋心绪对流波，风起回塘落晚荷。下坂白羊惊野火，出林红鸟学蛮歌。

溪非近海潮生小，叶渐辞枝见月多。欲访李郎愁道阻，愿随渔者逐烟蓑。
水乐洞
徐集孙（宋代）

路穿岩窦折羊肠，处处亭台御墨香。
流水不随人事去，尚余丝竹旧宫商。
再用花字韵示止老二首 其一
赵鼎（宋代）

灵龙夜吠千年木，丹鼎光腾九转砂。鹤驭云軿竟何许，岩前老尽碧桃花。
寒碧
白玉蟾（宋代）

清秋访林馆，寒碧凝瑶风。
冷入琅玕聚，凉生琛玉丛。
枝枝撑明琅，叶叶起清风。
朝云挂余翠，夕照摇残红。
断鸦噪言宿，鸣凤栖复冲。
扶疎玉梵府，析蔌水晶宫。
露花滴翡翠，烟絮缠蛟龙。
万竿响笙竽，一林撼丝桐。
饮罢身欲蜕，联镳翔太空。
又和
洪咨夔（宋代）

尔雅虫鱼已熟知，更将埤雅访农师。
投糟赤蟹真无价，荐饼黄鸡正及时。
席上逢梁生别后有怀同鉴清见婴两弟赋
谢与思（明代）

绮席高张斗气悬，美人同赏羽觞传。连城质愧蒹葭倚，杂佩芳觞薜荔搴。

兴洽风期堪卜夜，交论邂逅已忘年。只今一水盈盈碧，其柰情钟我辈偏。
丁亥冬感怀寄赵章泉三首
刘宰（宋代）

报国知无术，书空竟若何。
淮山云惨淡，钟阜石嵯峨。
高孝遗规在，粱陈往鉴多。
癙尤徒尔耳，远浦听渔歌。
齐藉田乐歌 迎送神升歌
江淹（南北朝）

羽銮从动。
金驾时游。
教腾义镜。
乐缀前修。
率先丹耦。
躬遵绿畴。
灵之圣之。
岁殷泽柔。
漫兴三首 其一
王冕（元代）

隐几看山与世违，当门种竹亦无机。
五更骤雨随风过，满眼落花如雪飞。
每为注书消夜烛，亦常沽酒典春衣。
今朝急报任公子，昨日苍苔满钓矶。
遣兴七首
李流谦（宋代）

僻处便身懒，閒居喜岁丰。
虫丝转窗日，鸟语度溪风。
疎竹斩新绿，晚花随分红。
高人莫相访，不比卧隆中。
登多景楼怀唯心上人
成廷圭（元代）

凭高望不极，多景复多愁。落日随天转，空江入海流。

渔樵何处老，兵甲几时休。却忆唯心叟，题诗在上头。
送超禅师
沈辽（宋代）

老夫结庵南山前，此生终不蹈世缘。邂逅云门亦何言，白云无心媚青天。

禅师来自庐江壖，一住秋浦逾十年。不露锋角常坦然，四方禅客芒屩穿。

朝来击鼓登法筵，一钵出置行路边。笑谢大众如云连，欲以此身老林泉。

秋风飘飘江上船，想见玄沙扣船舷。诸方有人问病孱，为道如今不参禅。
次韵七兄龟山道中
张耒（宋代）

连山赴灵龟，石脚叠如积。
巍峨黄金刹，负此鳌背力。
孤舟系东风，淮雨暗春色。
朝来一怅望，别此岩下石。
危樯鼓帆腹，轻橹跨浪脊。
林分岸忽尽，鸟去天末极。
远游快新瞩，胜事旋陈迹。
怅此故里违，尘驾何时息。
女二二圹志
归有光（明代）

女二二生之年月戊戌戊午，其日又戊戌戊午。余以为奇。今年余在光福山中，二二不见余，辄常常呼余。一日余自山中还，见长女能抱其妹，心甚喜。及余出门，二二尚跃入余怀中也。既到山数日，日将晡，余方读《尚书》，举首忽见家奴在前，惊问曰：“有事乎？”奴不即言，第言他事，徐却立曰：“二二今日四鼓时已死矣。”盖生三百日而死，时为嘉靖己亥三月丁酉。余既归，为棺敛，以某月日葬于城武公之墓。呜呼！余自乙未以来多在外，吾女生既不知，而死又不及见，可哀也已！
秋日二首
张耒（宋代）

一庭秋色清如水，篱落萧条日脚残。
忽忆淮阳旧庭院，出邻高叶翠梧寒。
梦中作游山绝句
陆游（宋代）

寺楼已断暮钟声，照佛琉璃一点明。
不道溪深待船久，老僧惊怪太迟生。
暮春
恽珠（清代）

不觉春将去，天涯人未还。可怜巾上泪，点点尽成斑。
羊城秋怀十绝 其五 彤管
郭之奇（明代）

叶上题红莫浪猜，愁心一片几成灰。自贻彤管终难报，怯向词闺露小才。
次王伯奋
周必大（宋代）

三槐交荫盛京华，八座摛文富五车。玉树合教依故国，霜蕤何事到山家。

幸经泥轼新题品，全胜云軿昔诞誇。绝唱强酬书字大，固应传笑眼昏花。
多丽 夏景
尤侗（清代）

画梁间。日长午梦初残。倚薰风、晕红如醉，无言情思阑珊。

捲桃笙、自寻坠珥，掩金诃、斜扑轻纨。茉莉茶甘，鹧鸪香细，尽堪消暑小屏山。

无心理、钿筝瑶管，棋局也慵弹。闲排遣、白敲冰脆，红点梅酸。

侍儿报、花梢月上，清光怯射越罗单。浴兰汤、微揩粉汗，插犀梳、乱挽云鬓。

院落沉沉，夜凉似水，萧郎频唤展琅玕。还一笑、背人行去。

等待向更阑。却寻到、蔷薇架下，独凭栏杆。
水调歌头 游焦清，和方回，平仄通叶
杨玉衔（清代）

形胜任争战，京口锁双丸。蓬瀛清浅红尘，今已涨金清。

北固江清天限，南服衣冠人换，六代百年间。一匹澄江练，尽处著烟鬟。

隐君庐，孤木馆，草芊芊。华阳词翰，鹤鸣瘗石半钻刓。

带玉芝含鹿献，墨卷草疑蛇绾，真迹宝丛残。水调中冷远，茶梦绕阑干。
读秋笳集有感即效吴夫子体
揆叙（清代）

开卷飒飒悲风生，仿佛纸上闻笳声。杨朱自向歧路哭，王粲岂免思家情。

弱龄文章超流辈，洛下传闻纸增贵。嘉誉曾标三凤凰，就中季札尤称最。

从来才命两相妨，失水抟风岂有常。未许扁舟归鹤市，翻教尽室窜龙荒。

骨肉流离滞边徼，混同江冷霜飞蚤。亭伯空衔去国悲，初明漫上通天表。

啮雪吞毡二十春，饱经险阻历艰辛。莺花尚忆江南月，节序徒伤漠北人。

时时握管摅情素，万恨千愁此中露。生还虽赋草堂词，旅梦犹惊瓯脱路。

我昔从游骑竹年，遗编展玩泪潸然。休言塞外心颜苦，剩有人间著作传。
村居
冯时行（宋代）

飞蛾故故扑灯光，风雨萧萧打纸窗。
人为官方搔白首，虎来村落渡清江。
猿啼冷日谁家梦，故国愁牵几曲肠。
篱菊何曾忧战伐，夜添寒蕊趁重阳。
即事
陈揆（宋代）

谁家庭院冷萧萧，闭却朱门不许敲。
惟有东风藏不得，隔墙露出杏花梢。
待旦吟二首
曹勋（宋代）

彼幽人兮何所思，忧耿耿兮天一涯。
举家亲属散百草，关山万一难追随。
更长不寐听鸣柝，寒风萧瑟如凄悲。
安得此身有羽翼，脱然避地能孤飞。
中宵起坐待明发，悄悄侧身听晨鸡。
同周敦颐国博游马祖山
赵抃（宋代）

晓出东江向近郊，舍车乘棹复登高。虎头城里人烟阔，马祖岩前气象豪。

下指正声调玉轸，放怀雄辩起云涛。联镳归去尤清乐，数里松风耸骨毛。
句
聂有（宋代）

莫愁千古难再得，只有画图传楚国。
避暑山庄三十六景诗 其三十三 双湖夹镜
弘历（清代）

长桥界平渚，双镜恰连波。荡桨苍蒲隐，鸣鞭碧浪过。

春烟低岸柳，露气袭汀荷。白也诗无敌，于斯津逮多。
题竹
李群玉（唐代）

一顷含秋绿，森风十万竿。气吹朱夏转，声扫碧霄寒。
运司园亭·湲玉亭
杜敏求（宋代）

林亭幽且深，砌下玉溪水。
淙琤环佩声，晓夕清心耳。
使君性所乐，爱玩不少已。
方持利物心，默坐穷至理。
人日欠徐州
周体观（清代）

泗上逢人日，长亭许更过。春云回白首，客梦度黄河。

旧俗淮南异，前贤沛国多。至今小儿女，犹唱《大风歌》。
自和前韵答达善
舒岳祥（宋代）

一字不轻王达善，忽看唾玉落钩银。
共评中说跻尊魏，谁草玄经饰美新。
大泽深山容避地。蓬莱弱水叹扬尘。
与君同勘丹经诀，长饭青精养谷神。
题友人寓居
唐求（唐代）

寓居无不在天涯，莫恨秦关道路赊。缭绕城边山是蜀，

弯环门外水名巴。黄头卷席宾初散，白鼻嘶风日欲斜。

何处一声金磬发，古松南畔有僧家。
巫山
苏轼（宋代）

瞿塘迤逦尽，巫峡峥嵘起。
连峰稍可怪，石色变苍翠。
天工运神巧，渐欲作奇伟。
坱轧势方深，结构意未遂。
旁观不暇瞬，步步造幽邃。
苍崖忽相逼，绝壁凛可悸。
仰观八九顶，俊爽凌颢气。
晃荡天宇高，崩腾江水沸。
孤超兀不让，直拔勇无畏。
攀缘见神宇，憩坐就石位。
巉巉隔江波，一一问庙吏。
遥观神女石，绰约诚有以。
俯首见斜鬟，拖霞弄修帔。
人心随物变，远觉含深意。
野老笑吾旁，少年尝屡至。
去随猿猱上，反以绳索试。
石笋倚孤峰，突兀殊不类。
世人喜神怪，论说惊幼稚。
楚赋亦虚传，神仙安有是。
次问扫坛竹，云此今尚尔。
翠叶纷下垂，婆娑绿凤尾。
风来自偃仰，若为神物使。
绝顶有三碑，诘曲古篆字。
老人那解读，偶见不能记。
穷探到峰背，采斫黄杨子。
黄杨生石上，坚瘦纹如绮。
贪心去不顾，涧谷千寻缒。
山高虎狼绝，深入坦无忌。
洪濛草树密，葱茜云霞腻。
石窦有洪泉，甘滑如流髓。
终朝自盥漱，冷冽清心胃。
浣衣挂树梢，磨斧就石鼻。
徘徊云日晚，归意念城市。
不到今十年，衰老筋力惫。
当时伐残木，牙蘖已如臂。
忽闻老人说，终日为叹喟。
神仙固有之，难在忘势利。
贫贱尔何爱，弃去如脱屣。
嗟尔若无还，绝粮应不死。
送葆光蹇师游庐山
苏辙（宋代）

建城市中有狂人，纵酒骂市无与亲。
敲门访我何逡巡，头蓬面垢气甚真。
截河引水登昆仑，下洗尺宅骨髓匀。
告我入室要自门，仙翁道师岂遗群。
归来插足九陌尘，独游凝祥芳草春。
萧然孤鹤鸣鸡群，子欲不死存谷神。
海山微明朝日暾，丹成寄子勿妄云。
出入无朕穷无垠，相思一笑君乃信。
寄题严氏樊川别墅二首 其一
范梈（元代）

先生天下士，小隐郭东村。甃水缘开径，楹山对掩门。

士风宁近洛？川姓不离樊。樽俎心虽间，衣冠口已喧。
灵岩山谒毕秋帆尚书墓
胡承珙（清代）

庭院阴阴覆薜萝，尚书祠墓此岩阿。长才只合从簪笔，晚节犹教学枕戈。

毕竟圣明持法恕，空闻门馆受恩多。平泉花木浑无恙，几辈西州掣泪过。
金陵相公赴镇二首
宋祁（宋代）

慈宸念方国，上宰辍谟明。
即拜三公府，还为万里城。
松姿终自直，鼎意未尝轻。
恋结云帘对，恩颁玉节荣。
一经传令子，双璧聘材卿。
鹢汎江南棹，犀罗帐下兵。
台轓凝画绕，仙袂赤松迎。
粟脱宾筵饭，羊均宴豆羹。
吴农观耨水，芜壤叹糊赪。
此日东山咏，惟公继颂声。
诉衷情
孙云凤（清代）

红楼梦断晓啼莺。绣幕峭寒生。二月江南春晚，深巷卖花声。

苔藓薄，柳烟轻。最凄清。昨宵风雨，今朝寒食，来日清明。
笔山
陶崇（宋代）

晚来设色霞成绮，秋至回文雁作行。
借问墨池何处是，一江环绕漱琳琅。
风雨
刘敞（宋代）

晚云蒸雨泻惊湍，积水浮城五月寒。卑湿向人如楚泽，风尘回首忆长安。

岁华徂暑参差尽，旅馆怀归去就难。自昔梁山有遗操，试凭繁手一清弹。
竹枝词二首
黄庭坚（宋代）

三峡猿声泪欲流，夔州竹枝解人愁。
渠侬自有回天力，不学垂杨绕指柔。
瑞龙吟·大石春景
周邦彦（宋代）

章台路。还见褪粉梅梢，试花桃树。愔愔坊陌人家，定巢燕子，归来旧处。
黯凝伫。因念个人痴小，乍窥门户。侵晨浅约宫黄，障风映袖，盈盈笑语。
前度刘郎重到，访邻寻里，同时歌舞。唯有旧家秋娘，声价如故。吟笺赋笔，犹记燕台句。知谁伴、名园露饮，东城闲步。事与孤鸿去。探春尽是，伤离意绪。官柳低金缕。归骑晚、纤纤池塘飞雨。断肠院落，一帘风絮。
秀州馆交代乐语口号
沈与求（宋代）

一麾相望继芳尘，召杜风流主与宾。芸阁去方思就日，竹符来及趁班春。

清谈款密看论旧，善政从容许告新。早晚银台双诏下，共期持橐侍严宸。
卖花声·题岳阳楼
张舜民（宋代）

木叶下君山。空水漫漫。十分斟酒敛芳颜。不是渭城西去客，休唱阳关。
醉袖抚危栏。天淡云闲。何人此路得生还。回首夕阳红尽处，应是长安。
苍梧人为陈临歌二首 其二
佚名（魏晋）

苍梧府君惠反死。能令死人不绝嗣。
紫髯使君歌为本拙吕佥宪赋
刘崧（元代）

紫髯使君颜雪色，八尺长身鬓光黑。前年奉诏出承明，万里观风来蓟北。

肃政堂前喜遇君，共持使节登青云。君乘铁骢踏霜月，燕南渤海皆澄氛。

忆我兵曹初释屩，看君两历中书幕。已从秋贰拜天官，复报司常奉祠礿。

殿庭奏对先六曹，春花如锦映宫袍。象牙牌促中使急，玉笋班出璚林高。

当时追趋赤墀下，彩帉杂佩光相射。宁知此地复相逢，三见鸿飞送秋社。

朝随升堂坐，暮逐骑马归。林间日上乌鹊喜，井上花落黄鹂飞。

花开花落春风起，云去云来山色里。怡然不笑亦不嗔，手把芙蓉看秋水。

向来车马都城道，甲第高门迹如扫。题诗爱赠吕仙人，惟有黄州玉堂老。

我惭尘土得暂亲，岂有风采称朝绅。青山对面雨愁客，白发满头花笑人。

嗟君自是真仙骨，廊庙才华正英发。好从双阙觐红云，却上三山弄明月。

君家旧住淮河湄，投簪共载当何时。春申台前沽美酒，烂柯山下看残棋。
野步十首
陈普（宋代）

红叶林风飒飒，苍苔径雨斑斑。
人迹石边流水，樵歌鸟外青山。
屈原祠
赵汝谠（宋代）

忠深独逢尤，怨极翻作歌。岂云嗜好异，奈此芳洁何。

郢都值末造，听惑贤佞讹。令尹专国事，君王信秦和。

内思谋谏尽，旁困谗嫉多。秉道身必斥，徇时则同波。

我生帝降直，臣节安敢颇。痛心易激烈，危步难逶迤。

忍观宗绪坠，去复念本柯。采藻或涧滨，茹芝亦岩阿。

下将从彭咸，终已投汨罗。湘水碧湛湛，湘山郁峨峨。

昔存怀沙恨，今见垂纶过。仲夏草树蕃，初华粲莲荷。

禅栖寄幽祀，羁思发长哦。风雅尚遗音，景宋寖殊科。

远游一感叹，白首留江沱。
金刚随机无尽颂·无得无说分第七
释印肃（宋代）

溟鲲运不赊，大地一微沙。
更有九万里，依旧入芦花。
大衍易吟四十首
方回（元代）

太极元无极，先天异后天。
今人不识此，读易岂其然。
途中感兴
释文珦（宋代）

悠悠涉长途，西日照禾黍。回首睇关山，故乡在何许。

秋风吹栎林，忧思莫能禁。同怀不可见，日暮空沈吟。

方矜美少年，倏忽伤丑老。百年能几何，况复不长保。

存者日已少，逝者日已多。荣华亦难恃，薤露有遗歌。
送耕存大参使日本
陈深（宋代）

东隅久不庭，搞疏出忠诚。
不惮殊方便，期休四海兵。
长虹贯日白，巨鷁压波清。
笑下扶桑国，归来致泰平。
和石鼓宴士二首
廖行之（宋代）

江头秀木碧参空，喜见新晴到眼中。
秩秩北林筵有序，潭潭东阁礼尤崇。
广平元老今贤杰，江左夷吾正祖风。
况复赣君崇教养，清阴到处绿成丛。
翟簿示似中秋高作命意着语殆与商素争清读至
史弥宁（宋代）

歌子秋风叠，诵子明月篇。
信有习鉴齿，胜读书十年。
飞雪满堆山（次赵西里＿·行喜雪韵）
张榘（宋代）

爱日烘晴，梅梢春动，晓窗客梦方远。江天万里，高低烟树，四望犹拥螺鬟。是谁邀滕六，酿薄暮、同云＿寒。却元来是，铃阁露熏，俄忽老青山。

都尽道、年来须更好，无缘农事，雨涩风慳。鹅池夜半，衔枚飞渡，看樽俎折冲间。尽青油谈笑，琼花露、杯深量宽。功名做了，云台写作画图看。
柳氏二外甥求笔迹
苏轼（宋代）

退笔成山未足珍，读书万卷始通神。
君家自有元和脚，莫厌家通更问人。
一纸行书两绝诗，遂良须鬓已如丝。
何当火急传家法，欲见诚悬笔谏时。
雪后黄楼寄负山居士
陈师道（宋代）

林庐烟不起，城郭岁将穷。
云日明松雪，溪山进晚风。
人行图画里，鸟度醉吟中。
不尽山阴兴，天留忆戴公。
集句赠王秀才
白玉蟾（宋代）

富贵必从勤苦得，名位岂肯卑微休。
劝君更尽一杯酒，与尔同销万古愁。
贺顾云侍御府主与子弟奏官（敕下时，年七岁）
杜荀鹤（唐代）

青桂朱袍不贺兄，贺兄荣是见儿荣。孝经始向堂前彻，

官诰当从幕下迎。戏把蓝袍包果子，娇将竹笏恼先生。

自惭乱世无知己，弟侄鞭牛傍陇耕。
昔齐攻鲁，求其岑鼎
左丘明（先秦）

昔齐攻鲁，求其岑鼎。鲁侯伪献他鼎而请盟焉。齐侯不信，曰：“若柳季云是，则请受之。”鲁欲使柳季。柳季曰：“君以鼎为国，信者亦臣之国，今欲破臣之国，全君之国，臣所难”鲁侯乃献岑鼎。
南园杂诗六首·修酴醾架
司马光（宋代）

贫家不辨构坚木，缚竹立架擎酴醾。
风摇雨渍不而久，未及三载俱离披。
往来遂复废此径，举头碍冠行絓衣。
呼奴改作岂得已，抽新换故拆四篱。
来春席地还可饮，日色不到香风吹。
苏学士南海笠屐图
陈肇兴（清代）

乌台诗案从空起，抉摘瑕疵到鱼豕。阴霾白日昏蔽天，从此诗鱼无完理。

东坡先生诗中豪，挥毫烟云动盈纸。一官潦倒落南荒，贬谪连年濒九死。

自署识字耕田鱼，老向荒郊亲耒耜。置酒桄榔椰叶山，舣舟蜑户龙冈水。

白须红带意态閒，藤帽棕鞋标格美。至今相距七百年，生气隆隆图画里。

头戴圆笠双蜡屐，依旧春风归杖履。想见掀髯吟啸时，万顷波涛生笔底。

江山有幸留才鱼，云海何妨老居士。足迹到处烟瘴开，肯把山林溷纨绮。

不然我笠彼乘车，他日相逢岂其是。否则奇癖同阮孚，一生当著几两耳。

不知先生信天翁，当行则行止则止。但教饱和渊明诗，讵料老折东山齿。

十年踪迹混樵渔，一心梦寐依朝宁。蜉蝣天地寄此身，何者鱼虾何鹿豕。

白鹤峰前煮凤芽，青衣道上烧婪尾。后来好事强描摹，遂把风流付才子。

我今披图拜道容，一瓣名香敬在此。千秋仰止峨眉山，海阔天空万馀里。
又送行二首
戴复古（宋代）

荆门在何许，鄂渚小踌躇。
宿处好看剑，客中宜读书。
交游天作合，江汉景何如。
窗户半天上，南楼好寓居。
题桐城张相国赐园泛舟图 其四
刘统勋（清代）

石坚水净同标格，丽景秾华信化工。自喜平泉随草树，年来长是坐春风。
秋晚游谦上人庵四首
张嵲（宋代）

两岸乔松上冷烟，诛茅远在乱峰前。
居人不识新庵路，欲入山门寻细泉。
晚泊岳阳
欧阳修（宋代）

卧闻岳阳城里钟，系舟岳阳城下树。
正见空江明月来，云水苍茫失江路。
夜深江月弄清辉，水上人歌月下归；
一阕声长听不尽，轻舟短楫去如飞。
同恭夏日题寻真观李宽中秀才书院
吕温（唐代）

闭院开轩笑语阑，江山并入一壶宽。微风但觉杉香满，

烈日方知竹气寒。披卷最宜生白室，吟诗好就步虚坛。

愿君此地攻文字，如炼仙家九转丹。
精卫行
黎廷瑞（宋代）

微禽负大耻，劲气横紫冥。
口衔海山石，意欲无沧溟。
沧溟茫茫云正黑，涛山峨峨护龙国。
假令借尔秦皇鞭，驱令石头填不得。
布囊盛土塞江流，孙郎览表笑不休。
劳形区区雠浩渺，志虽可尚难乎酬。
蓬莱有人怜尔苦，劝尔休休早归去。
精卫精卫我亦劝汝归，沧海自有变作桑田时。
迷神引 窘旅
姚燮（清代）

冶客挥金贱同土。不买茂陵词赋。苔门辙断，那有人来故。

雁关山，迢千里，怎归去。破苇摇凄月，蛩自语。冷被照寒篝，鬓如许。

剩饭残羹，事事凭人主。便不相驱频遭侮。怕寻前梦，婿青楼、宾朱户。

到羸马埋，轻貂空，饿童苦。眼底奈何春，飘飘絮。病里奈何秋，潇潇雨。
原武丧女有感 其一
周行己（宋代）

人世刹那顷，汝身能几秋。一生如梦了，万事盖棺休。

年老不禁哭，夜长都是愁。弃置复弃置，千古共山丘。
愿成四胜深心偈
晃逈（宋代）

豁然悟空，了然见性。
凝然不动，寂然无思。
寓言
裴夷直（唐代）

流水颓阳不暂停，东流西落两无情。

不是世间人自老，古来华发此中生。
书院杂咏 薝
王十朋（宋代）

禅友何时到，远从毗舍园。妙香通鼻观，应悟佛根源。
金陵与张十二传师赏心亭饮
梅尧臣（宋代）

但嗟识君迟，不恨春风恶。
风恶舟未前，置酒共谈谑。
渔歌还浦头，斜日下洲角。
明朝渡江去，相望便成昨。
杂述
林泳（宋代）

文章不宜命达，帝王亦忌时名。
谩说赋求司马，曾闻诗杀道衡。
重归宜春偶成十六韵寄朝中知己
袁皓（唐代）

水香甘似醴，知是入袁溪。黄竹成丛密，青萝夹岸低。

暖流鸂鶒戏，深树鹧鸪啼。黄犬惊迎客，青牛困卧泥。

有村皆绩纺，无地不耕犁。乡曲多耆旧，逢迎尽杖藜。

殷勤倾白酒，相劝有黄鸡。归老官知忝，还乡路不迷。

直言干忌讳，权路耻依栖。拙学趋时态，闲思与牧齐。

稻粮饶燕雀，江海溢凫鹥.昔共逢离乱，今来息鼓鼙。

恩仁沾品物，教化及雕题。上贡贞元禄，曾叨宠记批。

何须归紫禁，便是到丹梯。珍重长安道，从今息马嘶。
清思诗五首 其三
江淹（南北朝）

秋夜紫兰生，湛湛明月光。偃蹇灵芝采，容裔紫华堂。

林木不拂盖，淇水宁渐裳。倏忽南江阴，照曜北海阳。

从此长往来，万世无感伤。
上元後一日往山庄访子仁，中涂望见庄里李花
杨万里（宋代）

李花十里纵长围，漏出桃花片子儿。
千丈越罗初水冻，中间一点涴燕脂。
秋声
释文珦（宋代）

商飙何厉疾，群籁尽嚣嚣。
回穴生崖谷，淜滂度泬寥。
恍疑沙漠战，误听浙江潮。
遮莫频相聒，羁魂易得消。
灵犀
杨荣（明代）

圣皇临大宝，万国悉来庭。奇兽方交献，文犀忽远呈。

肉騣何磊磈，独角更峥嵘。挺特应无比，安驯自不惊。

辟寒知有异，照水诧通灵。长向轩墀立，宁随耒耜耕。

驺虞堪共处，玄豹许肩行。盛世多灵瑞，长歌颂太平。
答清江钱大尹问閤皂山中景
陈孟阳（宋代）

形如閤皂对清江，吴汉神仙古道场。玉像灵多民受赐，天书岁道墨犹香。

绛霞密锁灵仙馆，碧雾轻笼正一堂。苍藓斓斑双鲤石，寒泉澄湛九龙塘。

著衣台上三冬暖，鸣水亭前六月凉。捣药鸟声喧夜榻，升天马迹印西冈。

葛憩源深生异草，凌云峰峻染瑶光。丹井虽存人杳漠，松巢空见鹤飞翔。

屏妆水墨誇陶弼，门断尘埃忆孟昌。风来松桧笙箫地，春入园林锦绣乡。

个中自少红尘到，闲里惟知白昼长。景物敢吟成实录，愿凭贤宰一称扬。
邬子对月
赵蕃（宋代）

庭户容才咫，江湖见每赊。
秋毫浑可数，纖翳不能遮。
颇念从此去，还愁兴昼嗟。
不知沽酒饮，饮醉卧芦花。
柏东
司空图（唐代）

冥得机心岂在僧，柏东闲步爱腾腾。

免教世路人相忌，逢著村醪亦不憎。
题宿松薤山寺
王之道（宋代）

小驿隳颓不见容，著鞭东走梵王宫。
怪禽落日休相恐，五里松篁一径通。
永安荣仲谋秘校访别三首 其一
郭祥正（宋代）

感君随月跨征鞍，来访熙宁旧长官。莫讶髭须浑雪白，哭儿清泪不曾乾。
寄文叔且问畏知近讯五首 其二
赵蕃（宋代）

左手持螯快引杯，诵诗屑屑吐琼瑰。清游晚上仙林阁，平揖森檐玉万堆。
揽镜
宋祁（宋代）

晚匣写菱影，试观憔悴颜。
支离骨不媚，萧飒鬓垂斑。
安得长康画，致之岩壑间。
元夕前三日书事 其二
周紫芝（宋代）

落日沧江上，潮回水自平。云连子胥庙，山接阖闾城。

海岳朝吴会，衣冠奉帝京。端门旧灯火，还向此时明。
达观亭歌为健康徐氏作
戴表元（宋代）

天风飒爽岩曦开，云溪萦环芳树来。
林栖岛处眼未识，何人择胜诛荒莱。
仙迹着人清辟易，徐郎襟怀赵郎笔。
经营须通山鬼意，开凿曾烦祖龙力。
高亭一区尤绝尘，沧浪捧起芙蓉云。
凭危醉歌敞花气，九衢尘土何纷纷。
客来问名名达观，对此心情转萧散。
想见千秋争战场，只把云霞眼中换。
浮名绊人兹可怜，飞鸦落日钓窗前。
何时真脱尘缨去，我自网鱼君刺船。
赠樊川长老
释清尚（宋代）

瘦颜诸骨现，满面雪毫垂。
坐石鸟疑死，出门人谓痴。
照身潭入楚，浸影桧生隋。
太白曾经夏，清风凉四肢。
东风齐着力 其二 十四夜，用胡浩然韵。
梁清标（清代）

百宝灯轮，六街鼓吹，做就繁华。凤城月满，春到万人家。

多少朱凤贵客，张高会、笑拥名娃。香风送，炉添鹊脑，斗帐低斜。

幽兴亦堪夸。清影里、冻枝绛烛交加。一帘夜色，别自贮烟霞。

小擘乌丝写句，迎人意、暖阁梅花。闲消受，霜相素盏，春饼芹芽。
鹧鸪天·酬孝峙
钱继章（清代）

发短髯长眉有棱，病容突兀怪于僧。霜侵雨打寻常事，仿佛终南石里藤。
闲倚杖，戏临罾。折腰久矣谢无能。熏风未解池亭暑，捧出新词字字冰。
上元前夕赵北口行宫侍皇太后观灯火即席得句
弘历（清代）

晚来风定紫澜收，预夕承欢乐事稠。座里同欣上元节，渚边亦有庆霄楼。

垂虹百道连冰朗，结燄千葩映雪留。箭影飞空数无万，作朋慈寿祝添筹。
春日集许奉常倪蕲水姚嘉州于青溪别署
欧大任（明代）

官桥杨柳郁青青，系马留宾浊酒瓶。鼎族溪东曾鹊起，词人江左半鸿冥。

桃花不隔湘宫寺，竹格犹通骠骑亭。五百里中贤更聚，荀陈何事亦干星。
书严子陵钓台
曾丰（宋代）

周家刑不上大夫，法固不足礼有余。
有才毕愿进朝路，非老谁忍回田庐。
秦坑学士置勿道，汉嫚大臣视如奴。
逸民不出朝士去，前有两生后二疏。
世祖聪明失之察，待臣少礼多以法。
尚书曾不免牵曳，御史或犹遭扑挞。
尚书御史未足论，位至三公危一发。
侯霸朱浮仅免归，韩歆戴涉终见杀。
先生识帝贫贱时，富贵共之理所宜。
云胡召至留不住，无乃平日窥其微。
龙颜之疏顾岂忍，鸟喙所伏那可知。
当初高蹈疑矫世，落后逆观信知机。
退身不勇公孙贺，明泣危机终自堕。
先生明甚勇如之，天地万物莫吾挫。
将星群立客星孤，群恐难调孤易祸。
帝坐边头睡熟间，梦魂已在桐江卧。
将星炯炯亘今明，不似客星明更大。
嘲报春花
杨万里（宋代）

嫩黄老碧已多时，騃紫痴红略万枝。
始有报春三两朵，春深犹自不曾知。
瀑布
陈襄（宋代）

灵源寂寂何杳寞，先天后天谁疏凿。
疑是娲皇功教学法全，漏泄银河斜界落。
方侍御受敕有诗见寄奉酬 其一
程敏政（明代）

早年文价重燕山，桓鲍心期伯仲间。出按远提乌府印，侍朝常肃紫宸班。

龙墀奏绩衣冠拥，凤敕推封雨露颁。天子圣明先纳谏，济时勋业趁朱颜。
金刚随机无尽颂 其八 正信希有分第六
释印肃（宋代）

犹道不如归，归道不如如。道本无象法，无念契无为。
次韵陈教授见寄二首 其二
俞德邻（宋代）

朝暮何人肯拔尤，周民何友亦何雠。还家久类苏耽鹤，溷世聊歌宁戚牛。

笔在不妨书甲子，诗亡谁为作春秋。百年修短终归尽，倚杖看山任白头。
黄池客楼
董嗣杲（宋代）

得子相慰忍袂分，还栖黄池朱子门。
雪花著鬓久方湿，酒味裂肠空自温。
欲问笛起市楼破，不知井通河水浑。
冻尘难浣见谁说，蜗角蝇头争噬吞。
晚思
王畛（元代）

薰风向晚急，吹动一身愁。
意合情终美，心离事只休。
鸟衔残日度，云逐暮天流。
今古无穷恨，令人早白头。
蝶恋花（次张俊臣韵）
杨冠卿（宋代）

舞处曾看花满面。独倚东风，往事思量遍。绿怨红愁春不管。天涯芳草人肠断。

一纸云笺鱼雁远。归凤求凰，谁识琴心怨。臂枕香消眉黛敛。也应为我宽金钏。
宫词 其三十四
周彦质（宋代）

圣主仪刑自智临，嫔嫱博古趣何深。金虬香里芸窗静，满几诗书一弄琴。
杏溪十首。溪路
姚合（唐代）

此路何潇洒，永无公卿迹。日日多往来，藜杖与桑屐。

路边何所有，磊磊青渌石。
哭李少微三首 其一
李彭（宋代）

应刘玉山陨，之子尚玙璠。未握论交臂，俄招去干魂。

茂陵有遗藁，健妇解持门。何日生刍奠，人琴恐或存。
次旬父韵
朱熹（宋代）

五字何人寄，锵鸣满袖金。剧知多暇日，谁与共幽寻。

簿领淹穷海，莺花绕故林。功名终好在，且莫负初心。
送查大冢宰领大将军敕出嘉峪关
鄂尔泰（清代）

宣麻西下领诸侯，小驻筹边望戍楼。关塞地连青海曲，营屯人过赤金头。

旌旗一变思干羽，挞伐重光问虏酋。高筑受降功倍远，期君饮至赴皇州。
到汉东和张伯常六首 其六
范纯仁（宋代）

诗筒相续到随城，练句挥毫老益精。尺素屡兼双鲤赠，一言相诺百金轻。

酒思佳客忘怀饮，梅吐新香扑鼻清。但得安车寻旧约，敢施行马待先生。
用韵述怀
程俱（宋代）

故交离合异升沉，枉直宁当问尺寻。伏枥疲骖千里暮，当关虓虎九门深。

炎凉殊态看浮俗，衰病交侵失壮心。一壑一丘真自足，野糜终是乐长林。
移桃栽晚发
李正民（宋代）

绿叶盈条巧剪裁，馀花犹有两三开。新来试手移桃李，待向茅堂取次栽。
酒泉子·云散更深
冯延巳（五代）

云散更深，
堂上孤灯阶下月。
早梅香，残雪白，夜沉沉。
阑边偷唱梅瑶簪，
前事总堪惆怅。
寒风生，罗衣薄，万般心。
晚步至山寺口占
苏章阿（清代）

流水引人远，缓步入深松。不觉春山暮，时闻风外钟。

溪烟生夜月，林影断危峰。幽境红尘外，归樵或一逢。
富贵
方一夔（宋代）

怀清台废娇娥怨，醉白堂空过客愁。若向此时回首看，生平富贵一齐休。
和虞守钓台四首
姜特立（宋代）

先生蝉蜕出尘埃，万古声名一草莱。
尽道高风激贪懦，何人到此挽舟回。
诗别杜安行赴合州守
郭印（宋代）

雁水分携后，悬悬二十秋。
世路少青眼，人生易白头。
况复遭乱离，长怀家国忧。
是中欲倾倒，一面终无由。
君从万里归，访我三日留。
寒灯话平生，尊酒相劝酬。
喜极感今昔，潸然涕将流。
君行驾朱轓，我亦稻粱谋。
努力尽此道，全身早归休。
林泉遵素约，杖屦发清游。
庶几践前言，毋俾猿鹤羞。
雪后过滁州朱虎臣大令邀看丰乐亭醉翁亭并拓碑见赠
沈瑜庆（清代）

昔人四十便称翁，今我早衰将毋同。我来作客翁作主，惭无健笔追宗工。

文章偶然作游戏，宾客可欺宁儿童。如何一代论风雅，门生乃尔相推崇。

故人途遇朱公叔，邀我来看西南峰。丰碑屹立恣摹拓，老梅媚妩藏深丛。

群山奔赴雪初霁，涧泉一夜添清潨。亭前置酒当日暮，山僧秉烛头如蓬。

诗人循吏自有在，盛名饮啄皆为功。官长今无醉翁醉，岁事不见丰乐丰。

时晴仆夫促更发，盐官行李殊匆匆。
挽汪帅参
王柏（宋代）

世路艰危极，人情政可叹。
未闻亲子在，而有外邪干。
轩冕多为累，箪瓢未必寒。
此皆身外事，且閟一丘空。
方允迪隐鸬鹚谷江子我子之刘希颜行简皆往依焉为此诗寄赠
沈与求（宋代）

脱叶惊飞海角秋，君王虚伫急良筹。列仙山泽底无用，孺子沧浪渠不忧。

百鸷可能如一鹗，二江知复带双流。渺然相望暮云碧，兀坐蒲团搔白头。
偈颂七首 其二
释思岳（宋代）

芭蕉闻雷开，耳在什么处。葵花随日转，眼在什么处。

若还眼耳分明，透出千门万户。
蝶恋花
陆游（宋代）

水漾萍根风卷絮。倩笑娇颦，忍记逢迎处。只有梦魂能再遇。堪嗟梦不由人做。

梦若由人何处去。短帽轻衫，夜夜眉州路。不怕银缸深绣户。只愁风断青衣渡。
瑞岩煜长老求法衣
释居简（宋代）

自呼自应自婆娑，试问如今唤得么。拂石坐来衫袖冷，不须平地起干戈。
留题融州老君岩
刘谊（宋代）

凿成岩穴鬼工难，中有神仙自往还。
不见桃花开落处，祇随流水到人间。
钱地官求邹公诗
石宝（明代）

枫落吴江秋已残，鹤归辽海路漫漫。龟蒙性僻曾投散，卜式财轻竟不官。

谁向烟波寻画舫，几将功业混渔竿。宁山道口碑三尺，尽有行人堕泪看。
辟疆古园歌
徐宝善（清代）

长康家贫无一椽，十载藏身万人海。袖中示我新画本，中有先人敝庐在。

九龙峰高翠入云，名园草木酣青春。参军爱客主坛坫，二泉觞咏如龙津。

拥书不殊南面王，洗耳甘作繇东邻。眼看铜驼卧荆棘，小园兰成空怆神。

百年劫火红羊换，竹瘦杉枯碝甃断。遗老犹传颜阖家，行人谁识陈陶观。

吾家遂园傍玉峰，禊饱远续兰亭踪。主斯会者尚书公，鸿胪作图写貌工。

图中一一须眉雄。吁嗟乎！卫公平泉成白地，世阀空绳隤敱裔。

尚闻铅泪泻金仙，何况区区故侯第。读君《甘州曲》，令我心烦忧。

名山君自垂千秋，鱼袋绯衣安用求，百不及君一事优。

鸱夷傥逐五湖去，我已松门营菟裘。
马上见霜
顾璘（明代）

十月繁霜满原草，汉南柳枝犹自青。长路独怜尘滚滚，老人休怪鬓星星。

从来沙苑皆骐骥，何处松根少茯苓。终岁簿书催物役，几时还续太玄经。
剡中诗
林表民（宋代）

遗踪曾记晋诸贤，乘兴今无雪后船。
断堑毁垣难借问，砖文犹著太康年。
和葺芷应直院送秋兰韵
郑清之（宋代）

大椿凌千秋，灵芝竞三秀。
书传递夸诩，垂芳古今宙。
贵耳但奇奇，相马失之瘦。
谁知楚醒花，远避汉金酎。
择交得素节，彼哉怀春诱。
夫君全德馨，内美本吾有，
姑置芝与椿，秋兰岁相寿。
行在春晚有怀故隐
陆游（宋代）

老辱明时乞一官，逢春惆怅独无欢。
旧人零落北音少，市肆萧疏民力殚。
归计已栽千个竹，残年合挂两梁冠。
石帆山路频回首，箭茁蓴丝正满盘。
契友夜酌联句
赵汝域（宋代）

银烛清谈久，乡情异路真。醉能忘世故，狂欲静风尘。

细踏梅花月，长讴栗里春。不知时节换，诗句得来新。
李三朝奉哀词
王柏（宋代）

羌与公别兮几二十年，思渺渺兮路曼曼。
棹剡溪兮乘兴，访故迹兮怆然。
下晋齐之拜兮如梦，挑灯道旧兮犹平生欢。
我少公兮六岁，悼彼此兮华颠。
解予佩兮授予馆，言未终兮岁已阑。
会公疾兮孔炽，怛翳穷兮技殚。
闻易箦兮数语，意穆穆兮词严。
湛神爽兮不变，验学力兮深坚。
自磐川与玉局兮，交一世之名贤。
宜公之好修兮，羞芳蕙而糗荃兰。
退静处而莫我知兮，老冉冉其流连。
厌尘世之轇轕兮，倏昭明而遂仙。
幸与公兮永诀，抚往事兮自怜。
言告言归兮迈迈，有怀渭水兮渊渊。
栖迟故隐兮，全纯愚而孤处。
当岁莫之急景兮，闻公窀穸之有端。
皎皎兮懿行，卓卓兮瑶镌。
函泳以适意兮，凤冈樵隐之遗稿。
纂记以广业兮，春秋言辞系之巨编。
岂待是而不朽，掩既往之孤搴。
兰风之臯兮望不极，歌薤露兮有泪悬泉。
景仁将归颖昌辄为诗二十韵纪赠
司马光（宋代）

秀发西南美，挺生河岳灵。雕龙蔚文采，老鹤莹仪形。

落笔高时隽，飞緌侍帝庭。英声轶云汉，远势击沧溟。

苦节专忧国，嘉谋每据经。温虽比圭璧，直不避雷霆。

道胜轩裳薄，神和气体宁。忠诚怀畎亩，乐事寄林坰。

藻鉴评随月，过从德应星。苦吟金出矿，确论木衔钉。

贱子叨流辈，高风仰典刑。巨川容滴水，馀景借流萤。

久别眉俱白，重来眼更青。淹留弦与晦，游集醉还醒。

有酒须相就，无歌不共听。奇花喧夕市，叠鼓咽春亭。

扬袂行辞洛，回车去望陉。往还天表雁，离合浪间萍。

异日期同传，穷泉约互铭。古今难得事，交分保颓龄。
病起偶书
强至（宋代）

病眠官舍趣方高，强起区区视冗曹。
当世纤机漫蜗角，除身万事尽鸿毛。
田园归去古称达，轩冕傥来人自劳。
汩没青衫逾壮岁，穷通一任大钧陶。
送谢方山郎中告归
汪灏（宋代）

孤心霜月迥秋清，三十年来玩世情。真得意时惟啸咏，不如人处是功名。

三台后辈多回席，五字偏师尽却兵。舒卷从心难系緤，白云天际任纵横。
丁香
洪遵（宋代）

来自丁香国，还应世所稀。
丛生盛枝叶，乱结罥中衣。
冷艳琼为色，低枝翠作围。
蔓连疑锁骨，时见玉尘飞。
送弟恒作州
胥鼎（金朝）

男子四方志，人生五马荣。君恩何以报，民政不宜轻。

御物当存何，存心要尽诚。勿矜新号令，姑守旧章程。

敛暴单贫困，囚淹狡伪萌。慈柔难禁暴，苛急必伤生。

东郡吾将老，西陲敌未平。一生能几别，四事果难并。

方此对床乐，怆然分袂惊。荒诗何足记，聊写弟兄情。
夏日对雨
裴度（唐代）

登楼逃盛夏，万象正埃尘。对面雷嗔树，当街雨趁人。

檐疏蛛网重，地湿燕泥新。吟罢清风起，荷香满四邻。
白菡萏一首
苏籀（宋代）

瑳兮容旷世，冰腻郁妖红。
姑射非无偶，能言谅不同。
汴渠春望漕舟数十里
宋庠（宋代）

虎眼春波溢宕沟，万艘衔尾饷史州。
控淮引海无穷利，枉是滔滔本浊流。
送别胡汲古
黄庚（元代）

自怜身是客，又送客登舟。虽有重来约，难禁一别愁。

风烟迷柳驿，草树暗春洲。后夜怀人处，山空月满楼。
秋日同幼宁兄李豹奴张秋姬泛舟采莲日暮始归 其二
梁元最（明代）

玉腕纤纤荡桨迟，双鬟风卷绿丝丝。芙蓉隔水相迎笑，妒杀佳人绝世姿。
瑶台月
佚名（宋代）

黄粱梦断。把眼底浮华，须当猛省，凡笼跳出，物外有何萦绊。镇省随、霞友云朋，任到处、风邻月伴。逍遥客，无拘管。游绿水，玩青山，疏散。这些儿快乐，千金不换。任人争名夺利权。且俺咱，觅个左转。处箪、瓢活计，占断人间慵懒。乐终朝、一枕高眠，放四大、长舒短展。红尘内，君试看。算谁似我清闲。堪羡。向闲中，别有拿云手段。
寄题感应夫人庙
方回（元代）

观世音化马郎妇，西王母嘲方朔儿。
乾坤大幻万千变，□我敬之而远之。
乙卯都门杂感 其四
唐烜（清代）

偶被招邀去，亲知笑我顽。停杯数人物，洗眼看江山。

往事宜缄口，新闻足破颜。畏人问出处，曾记点朝班。
凫山庙
李宏（宋代）

凫山高与苍旻训示，根盘八里雄坤维。油然出云为风雨，泽周雄境无凶饥。

重楼复殿据山腹，蜿蜒攫护神□□。威灵如在骇闻听，至今父老能言之。

断碑刓缺尚可读，湮埋岁久人无知。高高雄峰独秀出，上有蝉蜕真仙居。

似闻尝任石埭尹，化流德洽真民师。持竿戏投白龙饵，隐雾深韬玄豹姿。

手披蕊笈校丹篆，足蹑飞升腾紫微。相逢邂逅雄笑粲，真将莫逆论心期。

从兹来往因无间，遗踪所至犹可推。弦歌标乡里犹在，望仙纪地名独垂。

栖真发寄伟曾税驾，绝顶尚留丹灶基。近邻眢井数盈九，石甃坚深端可窥。

神既庙食还旧隐，仙亦偶坐应祷祈。合堂荐享异肴蔌，乞灵修敬倾里闾。

政和天子谨祠祭，郡县有请咸勿违。雄朝飞章达旒扆，往往雄夜曾躬披。

俞音载锡降芝简，庞贲徽名昭典彝。神兮仙兮服君赐，福庇斯民无已时。

仙将出游神速往，霓旌绛节相追随。神既来归仙至止，衮衣羽帔瞻光仪。

繄予顶谒亦云屡，淋漓醉墨聊雄挥。词虽芜颣事摭实，庶几传信祛群疑。
宫词一百首 其十八
岳珂（宋代）

辚辚车马送降酋，纱帽重瞳伏御楼。三度金门听露布，今晨又见下升州。
连日大雪以疾作不出闻苏公与德麟同登女郎台
陈师道（宋代）

掠地冲风敌万人，蔽天密雪几微尘。
漫山塞壑疑无地，投隙穿帷巧致身。
晚积读书今已老，闭门高卧不缘贫。
遥知更上湖边寺，一笑潜回万室春。
偈三首 其一
妙普庵主（宋代）

劫数既遭离乱，我是快泎烈汉。如今正好乘时，便请一刀两段。
题花十绝句
程公许（宋代）

花城最好穆家亭，一树又跗叠彩云。
似是将雏有先兆，主林神为瑞斯文。
句 其十七
晁迥（宋代）

凤驾都门晓，凉风苑树秋。
夏日
陆游（宋代）

赫赫炎威日正中，冰纨笛簟欲无功。
一心愿伴沙头鹭，百计难呼木杪风。
纤手削瓜刀似水，小甖分酒盏如空。
洗心幸有高楼月，少待寒光出海东。
舒州献李相公
赵嘏（唐代）

野人留得五湖船，丞相兴歌郡国年。醉笔倚风飘涧雪，

静襟披月坐楼天。鹤归华表山河在，气返青云雨露全。

闻说万方思旧德，一时倾望重陶甄。
小蓑道人
许棐（宋代）

满面疮痍瘢，胸中一泓雪。醒吟鹤背风，醉卧鸥边月。

不卖嚇鬼符，不试𤏶金诀。笑问旧蓑衣，秋来添几结。
送长沙陈太守二首 其二
李白（唐代）

七郡长沙国，南连湘水滨。定王垂舞袖，地窄不回身。

莫小二千石，当安远俗人。洞庭乡路远，遥羡锦衣春。
呈邢叔三首
赵蕃（宋代）

听说桃川事，凭虚意欲仙。
真成在人境，无用觅渔船。
卜宅自何载，赋诗凡几篇。
挥毫傥毋靳，图貌并流传。
坐池上看水偶成五绝句
宋庠（宋代）

桥脚时依树，阶唇便作河。
初无心可洗，谁作洗心歌。
次韵宋尚书山居十五咏·见溪亭
方岳（宋代）

碧壶时与故人提，山带僧钟日去西。
深不知寒双鹭浴，雪滩烟重碎玻璃。
雨后之南陵点馔
韩维（宋代）

斋房厌危坐，出户旷舒散。
草木雨多思，云山晚相乱。
索回俯川陆，窈窕见楼观。
耳目久尘埃，兹辰一湔浣。
一斛珠
刘光祖（宋代）

春风开者。一时还共春风谢。柳条送我今槐夏。不饮香醪，孤负人生也。
曲塘泉细幽琴写。胡床滑簟应无价。日迟睡起帘钩挂。何不归欤，花竹秀而野。
相逢行
于慎行（明代）

相彼双阙间，车马夜行游。相逢问君家，君家南陌头。

黄金为门枢，碧玉疏高楼。中庭垂珠树，灵鸟翔庭陬。

长子侍中郎，中子大长秋。小子胜揖拜，赐爵关内侯。

五日一洗沐，宾客满道周。通名不敢进，雨汗交横流。

置酒高堂上，歌舞无时休。越姬调鸣瑟，赵女弹箜篌。

一酌山岳寿，再酌江海酬。行乐未及终，年岁忽已遒。

日匿西崦嵫，月出咸池隅。日月有亏盈，荣华能久留。

所以古贤圣，视若烟云浮。
贺新郎（刘快轩新居）
伍梅城（宋代）

上界神仙府。谁移来、登瀛堂畔，五云深处。江水一弓山万朵，竹五梅花千树。看都入、高人庭户。南北两厅相对起，要门前、便是浮岚路。依暖翠，开吟圃。

莺迁喜奉高堂母。向销金帐下，坐看秦歌赵舞。唐宋几年名阀阅，到此步高一步。君听取，邦人庆语。多少朱门随世化，独眼前、突兀新如许。真个是，擎天柱。
陈商英挽词
王十朋（宋代）

贵似金张富石崇，纷纷老死利名中。退居不见香山老，肥遁谁名秀野翁。

溪上园因种花辟，床头金为好宾空。潸然痛念公兄弟，二十年前笔砚同。
次韵滕子济礼部考古图
赵鼎臣（宋代）

苍史失古法，赤刀有遗书。经毁秦汉后，器追禹夏初。

古人不吾接，有感谁与袪。尚怜盲左生，文字记鲁壶。

哀哉泗水没，不复知鬼魖。英英华省郎，捃摭收遗馀。

异书人不识，善本手自摸。壁中发科斗，海底出珊瑚。

篆籀既识职，钟鼎各应图。要当知百世，何止举一隅。

似逢东里生，张华与之俱。谈倾河海江，下卷郑白渠。

我老尘埃中，牒诉惨不舒。思陪种柳潜，愿逐耦耕沮。

锦囊不应开，欲和聊复徐。颇怜平生心，用意真僻儒。

识字恨不博，块焉无与虞。图书许借否，髯滕意何如。

莫作骊龙仙，靳吝五色珠。鸱夷或未办，当奉酒一盂。
江南新体
姚宽（宋代）

江南无春秋，花草红复绿。
燕燕撇波飞，雁雁依云宿。
游子去不归，凄凉采菱曲。
出火祀大辰十二首
佚名（隋代）

潜之伏矣，柞醚既休。
有俶其来，榆柳是求。
灵驾纷羽，尚其安留。
饮我三爵，言言油油。
长安夜访澈上人
李郢（唐代）

关西木落夜霜凝，乌帽闲寻紫阁僧。松迥月光先照鹤，

寺寒沟水忽生冰。琤琤晓漏喧秦禁，漠漠秋烟起汉陵。

闻说天台旧禅处，石房独有一龛灯。
赠郭皋旭 其四
屈大均（明代）

鹧鸪元越客，茉莉是蛮花。南翥聊同妾，西飞莫忆家。

蚌生珠子树，龙织海人纱。自可成豪富，无令金谷誇。
悔轩宗伯将赴南都出山水横幅索题上有敬所诗因次其韵
顾清（明代）

君不见长安列第罗金屏，山亭水阁纷纵横。洞门落日烟雾合，回转天地迷阴晴。

又不见岷江五月蛟龙怒，雷奔直下空舲渡。千钧一发寄黄头，只尺顿殊人鬼路。

川平山远画者谁，旷朗一洗丰肥痴。涂行室偃各有适，此意只许尧民知。

纶竿未挂珊瑚树，谁识先生会心处。行看巨舸济中流，且为江山发新句。
书座右
吴让恒（清代）

百年曾几时，君子早勤勖。盗蹠以寿终，颜冉独窘促。

死生命自天，何用恶与欲。所期德不朽，立志拔尘俗。

松柏自常青，丛棘一朝绿。人恶不必扬，我善恐不足。

朝闻而夕死，奕世分荣辱。
上巳日雨中熟睡二首 其二
周紫芝（宋代）

细数兰亭岁月长，当年旧事久凄凉。但欣越女山前雨，暗入罗敷陌上桑。
鹿鸣宴赠歌妓
翁迈（宋代）

年方十三四，娇羞懒举头。
舞余驹皎皎，歌罢鹿呦呦。
近座香先喷，持杯玉更柔。
高唐人去远，谁与话风流。
次韵陈学士小园即事
王安石（宋代）

墙屋虽无好鸟鸣，池塘亦未有蛙声。
树含宿雨红初入，草倚朝阳绿更生。
万物天机何得丧，百年心事不将迎。
与君杖策聊观化，搔首春风眼尚明。
书赵焕文死节传后
曹家达（清代）

三贤庙里赵家乾净土，太岁在亥民无主。龙为鱼兮鼠变虎，无赖参军作开府。

长江上下传之羽，日星倒落天无柱。女娲鍊石竟何补，幽囚野死事已古。

世乃妄传尧舜禹，公悲庙社颈繫能，组以礼义作干橹。

黄农忽焉我心苦，巫阳下招魂不聚，雷填填兮泣风雨。
和十二兄五首 其二
晁冲之（宋代）

伯也今代豪，嗜诗如嗜酒。赋多转遒劲，语老愈深厚。

尘言删不转，妙句元自有。白华忽补亡，关睢不为首。

埙篪起兄弟，珠玉到朋友。吟咏九日菊，沉酣八月酎。

搜剔发清新，联翩杂奇丑。详味吁谟章，用意过杨柳。

但使身愈穷，未信名可朽。不知造物意，令作清庙不。
次韵仲平十八日观潮
周紫芝（宋代）

吴儿轻生命如线，赤脚翻身踏江练。南人惯看心不惊，北客平生眼希见。

海上潮来雪不如，中郎诗成锦初烂。句法岂但窥澄江，壮士何从挽天汉。

飞流溅沫不足论，万壑千岩此为冠。解言越峤翠摩空，岁与浪花争隐见。

我亦苍颜阅九州，始问江神得奇玩。六年东望西兴云，岁月崩奔一飞箭。

拟将匹练作江图，归与故人誇伟观。倘从江海识波涛，分逐秋篷共流转。

试令海若语冯夷，惭色自应须满面。谁当更草海潮篇，词采风流付王翰。
宾阳八景 其三 鞍山夕照
梁鱼（明代）

仙鞍化山成古迹，常有斜阳锁山脊。火鉴斜衔三五竿，琉璃倒山三千尺。

孤鹜齐飞锦翅明，归鸦乱闪金翎赤。山上斜阳今古同，山下游人几更易。
次韵建安章南举投赠
刘克庄（宋代）

薄有田园兴，闲挑草木情。
殷勤美年少，存问老书生。
晚觉论心少，谁堪歃血盟。
吾衰得吟友，不惮揽衣迎。
和腾可赵司户
释道璨（宋代）

可人久别喜逢迎，分坐南窗晓放晴。
竹所多时无此乐，梅兄一笑让渠清。
字如晋样神饶韵，诗比唐人语更精。
隽永韦编有真味，更须分我一杯羹。
在水军宴赠幕府诸侍御
李白（唐代）

月化五白龙，翻飞凌九天。
胡沙惊北海，电扫洛阳川。
虏箭雨宫阙，皇舆成播迁。
英王受庙略，秉钺清南边。
云旗卷海雪，金戟罗江烟。
聚散百万人，弛张在一贤。
霜台降群彦，水国奉戎旃。
绣服开宴语，天人借楼船。
如登黄金台，遥谒紫霞仙。
卷身编蓬下，冥机四十年。
宁知草间人，腰下有龙泉。
浮云在一决，誓欲清幽燕。
愿与四座公，静谈金匮篇。
齐心戴朝恩，不惜微躯捐。
所冀旄头灭，功成追鲁连。
踏青
梅挚（宋代）

绮场纷纷十里赊，望中烟景半春华。
人游实历青丝骑，路隘土桥金犊车。
绿衬凤头垂迳草，红攒鷁首照汀花。
夕阳敲镫馀欢在，不惜鹴裘认酒家。
梧桐月
陈谦（宋代）

琪树西风露井傍，镜寒移影度银床。凤枝清切元疑昼，鹤梦凄凉不待霜。

点笔诗人题夜绿，知更宫女怨秋黄。莫教一叶轻摇落，珍重千门被耿光。
送归义望峰首座南游觅水陆阁缘
于慎行（明代）

梵宇禁城边，依栖不记年。山中逢白足，梦里忆青莲。

已受真乘偈，聊修福地缘。尔时多宝聚，龙象满人天。
泊舟顺济庙前
白玉蟾（宋代）

梧叶落满地，西风洗九天。
鹤声明月夜，曾此系吾船。
谢灵运诗云中为天地物今成鄙夫有取以为韵遣兴作十章兼寄云叟 其三
李彭（宋代）

学诗如食蜜，甘芳无中边。陈言初务去，晚乃换骨仙。

我昔实知此，老懒挽不前。儿曹喜吟讽，快意艳阳天。
草宰执书论方寇事戏成
李纲（宋代）

江浙巨盗起，东南皆震惊。王师殊未出，赤子若为情。

试赠绕朝策，愿飞燕将城。非因肉食鄙，只欲庙谟成。

汲黯复妄发，终军思请行。怀亲寸心急，报国一身轻。

曹刿亦问战，申胥还乞兵。群公佐天子，努力剪鲵鲸。
东湖杂咏
林有席（清代）

撑过黄陵庙，莫湾屯甲沱。沱前西坝嘴，嘴上多风波。
三代门。再吟
周昙（唐代）

东邻不事事西邻，御物卑和物自亲。

天下言知天下者，兆人无主属贤人。
罨画溪行四首 其二
孙觌（宋代）

蝶趁花飞争入坐，倚空百尺游丝堕。乱山衔日半船明，断云载雨前村过。

蕨芽戴土小儿拳，渔市人归柳贯鲜。罨画溪头人语好，烹鱼煮蕨饷春田。
赫山谒九龙神庙
杜灏（清代）

太行南走紫烟寒，叠嶂层峰势郁盘。天半山容如渥赭，殿中龙郁欲流丹。

九潭戛击乱钟磬，七鹗翱翔交羽翰。到此凛然师尹喻，人间遥指五云端。
题仪真常平仓壁
刘宰（宋代）

苦被微官缚此身，汗衣亭午亚红尘。
维舟醉卧垂杨下，输与江湖自在人。
寄方叔黄草道服
姜特立（宋代）

非蕉非苧复非絺，不是山人木叶衣。
寄与诗翁莫嫌陋，看山长帝白云归。
东轩小室即事五首
曾几（宋代）

有客过丈室，呼儿具炉薰。
清谈似微馥，妙处渠应闻。
沈水已成烬，博山尚停云。
斯须客辞去，趺坐对馀芬。
观梅
杨公远（宋代）

老来宠辱两无闻，才见梅花喜十分。
冰雪相看虽属我，乾坤独步却输君。
受知和靖黄昏月，入梦昌龄落寞云。
从此暗香来不断，何消更把水沈焚。
小隐
林逋（宋代）

鲁望无来已百年，又生吾辈在林泉。
谁知隐遁为高尚，敢道文林到圣贤。
月界晓窗琴岳润，竹摇秋机墨云鲜。
南塘一霎霏微雨，更拥渔蓑上钓船。
赋得神仙排云出得台字
郑日章（清代）

缥缈神仙境，层云片片堆。遥排依玉宇，偶出见银台。

鹤自冲烟破，鸾应拂雾开。九门方詄荡，五色共徘徊。

洞里氤氲绕，壶中日月回。霓旌舒复卷，风马往还来。

升降凭三岛，飘飖戏九垓。欲寻踪迹去，苍翠满蓬莱。
戊子清明前陪王丞度新岭
戴表元（宋代）

一百五日熟食节，七十一曲下山坡。
寒喧相逢旧人少，风雨欲尽新林多。
青岩不辞挂春霭，白鸟何处生沧波。
途泥同兴不同调，我懒且休君更歌。
留别徐子明奉使闽浙
韩殷（明代）

别酒不停斟，骊驹忽在道。送君千里行，踯躅伤怀抱。

芃芃少女桑，凄凄王孙草。君行何日归，对此令人老。
月林见枉遥践琴约西还赋送
赵完璧（明代）

故人欢有陨，永夜问何其。釂饮酬良觌，调丝慰夙期。

霜寒红蜡短，水冷玉龙迟。竹里清风起，连床无寐时。
偈颂一百零四首
释绍昙（宋代）

道教灰飞，佛灯花灿。
大地欢悰，笙歌赏玩。
拄杖子，按下云头，
得失是非，浑然不管。
一点光明耀十虚，古今阅几人眼。
因甚如此，司空见惯。
庄贤良有园在境上作诗相示因和韵
韩淲（宋代）

贺家池上园，自足了一世。是中风味佳，恨我未能至。

纵横十亩风，想见去荒秽。药苗与菜本，岁久必多置。

人生闲最乐，奚苦事名第。轩裳果可得，不过多仆婢。

争如老山林，庶足远朝市。能吟无自悲，逢酒便须醉。

因公发长谣，休去转觉易。
蹋鞠篇和铁厓先生二首 其二
吕诚（元代）

芙蓉小鞠蹋晓风，金璧步摇声丁冬，绣衫窄窄交斜红。

交斜红，露玉腕。挥紫绵，浥香汗。
松涧张君
魏初（元代）

老涧阴深百丈崖，崖巅松影矗云开。几时得向松间醉，细听秋声带雨来。
题上元顾氏忠贞录 其一
郑孝胥（清代）

忠节元天性，尤悲不遇身。从来依草莽，何处有君臣。

浩劫灰俱烬，贞闺志独辛。表微下廷议，未足慰斯人。
六日云重有雪意独酌
陆游（宋代）

遍游数泽一渔舠，尽历风霜只缊袍。天为念贫偏与健，人因见懒误称高。

地连海澨涛声近，云冒山椒雪意豪。偶得名樽当痛饮，凉州那得直蒲萄。
金缕曲 重九忆亡妹掌珠
曹景芝（清代）

最是关心处，算年年、重阳时节，凄风苦雨。一自三秋分雁字，忍把茱萸重数。

便剪纸、招魂来否。寂寞夜台尘土隔，问黄泉、可有悲凉句。

参不破，幽明路。

眼前事事添愁绪。况天边、几行征雁，雁声凄楚。触景伤情双泪落，不道此生难聚。

更不道、梦魂无据。转眼红颜成白骨，冷清清、一片埋愁土。

惟此恨，足千古。
水调歌头（次韵子云惠山见寄）
韩元吉（宋代）

潋潋桂华满，摇落楚江秋。去年今夜，相望千里一扁舟。满目都门风露。离别凄凉几度。霜雪渐盈头。山水最佳处，常恨不同游。

少年约，谈笑事，取封侯。田园归晚，休问适不用吾谋。身外功名何处。屈指如今老去。无梦到金瓯。剩买五湖月，吹笛下沧洲。
锦香囊
欧阳修（宋代）

一寸相思无著处。甚夜长难度。灯花前、几转寒更，桐叶上、数声秋雨。

真个此心终难负。况少年情绪。已交共、春茧缠绵，终不学、钿筝移柱。
送防秋将
张籍（唐代）

白首征西将，犹能射戟支。元戎选部曲，军吏换旌旗。

逐虏招降远，开边旧垒移。重收陇外地，应似汉家时。
刚监院遣小师子文包山下书文别求偈兼示刚公
释怀深（宋代）

一叶轻舟泛太湖，西山来觅老僧居。归家好为力生说，林底安闲是坦途。
泊舟
陆游（宋代）

湖水无风镜面平，巉巉倒影万峰青。
放翁眼界便疏豁，过尽芦村泊蓼汀。
送黄祕丞
李覯（宋代）

天下为人子，何人似庆门。
二亲皆白首，同日拜皇恩。
就养兰生畹，娱宾酒满樽。
自嗟偏待早，相送只销魂。
梅花喜神谱·烂熳二十八枝
宋伯仁（宋代）

汉帝欲成仙，王母从天下。
结实动千年，三偷尤可诧。
调笑令·辇路
秦观（宋代）

辇路，
江枫古。
楼上吹箫人在否？
菱花半璧香尘污。
往日繁华何处，
旧欢新爱谁是主。
啼笑两难分付。
结定襄郡狱效陶体
崔颢（唐代）

我在河东时，使往定襄里。定襄诸小儿，争讼纷城市。

长老莫敢诸，太守不能理。谤书盈几案，文墨相填委。

牵引肆中翁，追呼田家子。我来折此狱，五听辨疑似。

小大必以情，未尝施鞭箠。是时三月暮，遍野农桑起。

里巷鸣春鸠，田园引流水。此乡多杂俗，戎夏殊音旨。

顾问边塞人，劳情曷云已。
梅月为蚤虱所苦各赋二绝·虱
刘克庄（宋代）

汝图膏血饱，吾惜体肤伤。
景略扪差快，宜师扑不妨。
一斛珠 其三
蔡伸（宋代）

明眸秀色。双蛾巧画春山碧。盈盈标韵倾瑶席。一见尊前，宛是旧相识。
深期密语虽端的。良宵无奈成轻掷。忍教只恁空相忆。得入手来，无限好则剧。
如梦令·睡眼青阴欲午
刘辰翁（宋代）

睡眼青阴欲午。当户小风轻暑。倦近碧阑干，斜影却扶人去。无绪。无绪。落落一襟轻举。
九鹤死岁已周作此祭之
郑容（清代）

贫贱驱人事可悲，总无暇日泣君时。生平谈笑思犹见，魂魄飘零祭岂知。

隔世故交疑昨梦，昔年坟树长孙枝。云车风马归何处，欲盼精灵来下迟。
金山三首
王安石（宋代）

天日苍茫海气深，一船西去此登临。
丹楼碧阁皆时事，只有江山古到今。
酌别张子元二首 其一
李昴英（宋代）

去冬初去国，逆旅等顺境。祸机众危之，沙蜮伺人影。

拂衣肯同归，荒驿灯夜永。幸脱妖蟆口，黑月重磨镜。

勤君再行役，我愧心耿耿。陛下皇明穹，贤聚纤邪屏。

石渠盛此士，岂复松厅冷。胸中贮奇策，可以靖边警。

平生羞辕驹，看取囊露颖。堂堂曲江翁，芳躅在梅岭。
郊庙歌辞·享文敬太子庙乐章·迎俎酌献
冯伉（唐代）

撰日瞻景，诚陈乐张。

礼容秩秩，羽舞煌煌。

肃将涤濯，祗荐芬芳。

永锡繁祉，思深享尝。

干旄羽籥相亏蔽，一进一退殊行缀。

昔献三雍盛礼容，今陈六佾崇仪制。
示棐矩茶
韩淲（宋代）

乃祖文名在，群儿好读书。愁深我将去，恨不汝同居。

风俗随时薄，人情莫自疏。传家诗礼学，勤苦要三馀。
望景楼
郑梦周（元代）

百尺楼高石径横，秋光一望不胜情。
青山隐约扶余国，黄叶纷胜百济城。
九月西风寒客袂，百年侠骨误书生。
天涯日没浮云合，回首依依望玉京。
怀寄周静得
顾逢（宋代）

老尽黄花梅又开，故人不见入城来。
武康县北三桥步，夜夜梦中行一回。
漕台赏荷花因诵昌黎太华峰头玉井莲句遂用其韵呈行可
王十朋（宋代）

天池水落华开莲，绣衣呼宾倾玉船。赏花对酒诵佳句，香彻鼻玉头风痊。

韩公思摘太华实，陶令不结东林缘。何如君有第一朵，池上许我清芬连。
信士画真请赞
释印肃（宋代）

法空为座，金刚为体，
板如痴脱空无底。信心无二，
吞山纳水。
界步河亭
吕本中（宋代）

穷山拥翠染人愁，亭下寒溪东北流。寄语扁舟舟上客，为传消息到筠州。
何伦秀才亲霄不能举冀其亲戚故人有知之者
叶适（宋代）

两母久未葬，魂冷常夜嘶。
病妇槌心号，血尽身为泥。
我死不息惜，少忍赋有甓。
何当深九仞，更与崇四尺。
有惠江南帐中香者戏答六言二首
黄庭坚（宋代）

百链香螺沈水，宝薰近出江南。
一穟黄云绕几，深禅想对同参。
西江月
史达祖（宋代）

一片秋香世界，几层凉雨阑干。青天不惜烂银盘，借与先生为劝。

酒唤诗来酒外，人言身在人间，如何得似碧云间。且共嫦娥相伴。
梦崔嘏妻诗
国邵南（唐代）

莫以真留妾，从他理管弦。容华难久驻，知得几多年。
西塞山图
戴表元（宋代）

空中生业寄鱼蓑，云是亲情水是家。
便有踪由无处觅，春风岸岸野桃花。
用一代不数人百年能几见为韵诗赋十章呈陈君
赵蕃（宋代）

贤愚之相悬，千万或什百。
所以天地间，寥寥苦难索。
存没口号十六首 其十四 张太仆有功
王世贞（明代）

再厌承明鬓未苍，翩翩浊世有张郎。生前无地容他酒，一死翻然侠骨香。
好事近（饯赵知丞席上作）
赵长卿（宋代）

去路马蹄轻，正是小春时节。爱日暖烘江树，缀梅梢新雪。

范滂揽辔正澄清，知我公明洁。分此仁风恺悌，济邻邦欢悦。
奉酬绵州中丞以江山小图远垂赐及兼寄诗
李朋（唐代）

巴江与雪山，井邑共回环。图写丹青内，分明烟霭间。

移君名郡兴，助我小斋闲。日想登临处，高踪不可攀。
赠姚合少府
张籍（唐代）

病来辞赤县，案上有丹经。为客烧茶灶，教儿扫竹亭。

诗成添旧卷，酒尽卧空瓶。阙下今遗逸，谁瞻隐士星。
句 其八
袁毂（宋代）

白日青天沛然下，皂盖青旗犹未归。
泛舟西湖夜半始归
周起渭（清代）

天边明月光难并，人世西湖景不同。若把西湖比明月，湖心亭是广寒宫。
牡丹二首 其二
韩琦（宋代）

青帝恩偏压众芳，独将奇色宠花王。已推天下无双艳，更占人间第一香。

欲比世终难类取，待开心始觉春长。不教四季呈妖丽，造化如何是主张。
桃花岩
王旒（清代）

几回立马望清晖，才得攀萝入翠微。一代客随流水去，三春梦逐落花飞。

云山西拥峰峦尽，烟壑东开草树稀。我欲诛茅分片石，蹉跎不觉素心违。
元夕赐观灯诗 其一
杨荣（明代）

海宇升平日，元宵令节时。綵云飘凤阙，瑞霭绕龙旗。

歌管春声动，星河夜色迟。万方同乐事，千载际昌期。
和周元吉省中新竹
杨万里（宋代）

青士何年下大荒，羽仪禁省立如墙。
锦绷半脱娟娟玉，粉节新涂拂拂霜。
带雨小酣三日後，出林忽喜一梢长。
今年秋闰防多暑，剩供先生格外凉。
淡黄柳　端州郡署作，署曾作行宫
屈大均（明代）

萧条郡廨，曾作芙蓉殿。谁记池头蒙赐宴。来去茨菰叶畔。

长与君王旧凫雁。

共肠断。龙髯已零乱。剩垂柳，欲攀遍。御沟西、可有残红片。

乳燕窥人，但衔春至，巢向空梁莫管。
闻莺
刘敞（宋代）

舍南舍北柳阴阴，竟日啼莺不自禁。羁旅可怜还择木，间关似欲向知音。

鴂鶗无事催芳草，燕雀相喧守旧林。幽独闭门惊岁晚，固烦求友慰愁心。
舟次淮阴寄张郎
刘攽（宋代）

风波不可测，夷险系所遇。泊舟淮南岸，始知散千虑。

高秋气萧爽，日夕稍寒雾。漠漠烟水深，翩翩飞白鹭。

值景信所贪，有怀劳反顾。何时见归艎，啸吟成一助。
次二兄韵
王洋（宋代）

短莛投迹类蓬麻，何似差吟得当檛。
藏迹岂期今脱死，迎军几处早分髽。
池塘带雪犹涵溟，林谷先春已谽谺，
莫谓寒荄更无分，春来也解露双芽。
句
时定钦（宋代）

白云黄鹤自来去，绿水青山无古今。
退居后以二偈示预环二禅者 其一
释子淳（宋代）

十年同此振网维，万种誵讹悉共知。今日脱然无一事，坐观明月照琉璃。